“ทริพเพิล ไอ โลจิสติกส์” ยื่นไฟลิ่งขาย IPO 160 ล้านหุ้น จ่อเทรด SET
"ทริพเพิล ไอ โลจิสติกส์" ผู้ดำเนินธุรกิจให้บริการด้านโลจิสติกส์ครบวงจร ยื่นไฟลิ่งขาย IPO 160 ล้านหุ้น จ่อเทรด SET โดยมี ธนาคารซีไอเอ็มบี ไทย เป็นที่ปรึกษาทางการเงิน
3 เม.ย. 2560

บริษัทเพิล ไอ โลจิสติกส์ จำกัด (มหาชน) ยื่นแบบแสดงรายการข้อมูล (ไฟลิ่ง) ต่อสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เพื่อเสนอขายหุ้นสามัญเพิ่มทุนแก่ประชาชนเป็นครั้งแรก (IPO) จำนวนไม่เกิน 160 ล้านหุ้น และอีกไม่เกิน 4.50 ล้านหุ้น จะเสนอขายต่อพนักงานของบริษัท โดยบริษัทมีความประสงค์จะเข้าจดทะเบียนในตลาดหลักทรัพย์แห่งประเทศไทย (SET) มีธนาคารซีไอเอ็มบี ไทย เป็นที่ปรึกษาทางการเงิน
ทั้งนี้บริษัทมีวัตถุประสงค์ของการใช้เงินที่ได้จากการระดมทุนเพื่อนำใช้เป็นเงินลงทุนในโครงการปัจจุบันและอนาคต และใช้สำรองเป็นเงินทุนหมุนเวียนในการดำเนินงานของบริษัท อนึ่ง บริษัทเป็นผู้ดำเนินธุรกิจให้บริการด้านโลจิสติกส์ครบวงจร โดยให้บริการด้านการขนส่งสินค้าทั้งภายในประเทศและระหว่างประเทศ ทางอากาศ ทางทะเล และทางบก การให้บริการด้านพิธีการศุลกากรและการบริหารจัดการห่วงโซ่อุปทานตั้งแต่ต้นน้ำถึงปลายน้ำ
 
 